Et privat nordisk byggekonsortium planlægger at bygge 4-5 store kollegier i København med tilsammen over 2.000 boliger af en ny type.

De unge skal bo i mindre møblerede værelser, hvor selve opholdsrummet kan være ned til 9 kvadratmeter – til gengæld skal fællesarealerne fylde meget, og der skal være fast personale og morgenmadsservering. En ny og moderne måde at tænke kollegieboliger på, siger initiativtagerne.

Men et af storkollegierne med plads til knap 300 unge, som skal placeres i det mondæne nybyggerkvarter i Nordhavn, rejser en proteststorm hos beboere i området.